钦定古今图书集成/方舆汇编/职方典/第1180卷 > 黄州府古迹考一 府县志合载
## 钦定古今图书集成/方舆汇编/职方典/第1180卷 > 黄州府古迹考一 府县志合载

本府。〈黄冈县附郭。〉

弦子国　，鲁僖公六年，楚人灭弦，弦子奔黄。是时弦为黄姻，而黄睦于齐，故楚灭之。杜预注：“弦在弋阳轪县东南，今不知何地。” 故老云：“即今东弦乡。古黄尝在邾城东，弦乡去今城仅数里。” 将无是乎？又按：鲁庄公十有九年，楚伐黄，败黄师于踖陵。杜《注》：“踖陵，黄地。”

孔子使子路问津处　，在县北九十里。孔子自陈、蔡适楚至此。上有讲经台、晒书场，下有洗墨池，其坐石至今草木不侵。有石砚，雨下墨水浸出。下有孔叹桥，前为孔子河。河北十里曰回车埠，孔子自此反蔡焉。东隔三里许曰颜子港，其左右为长沮坂、桀溺冲，有石刻“子路问津处” 五大字。楚狂歌凤，亦其地也。后人共建文宣庙，置田供祭。创问津书院。西祠祀仲子，配以沮溺；东祠祀理学先儒。元末兵毁。明万历间，知府王世德、推官许惠一重建。按：《史记》孔子“自蔡如叶。” 注云：“叶有黄城山，即沮溺耕处，下有东流，则子路所问之津也。” 县北十里又有永安城，为楚所筑，楚固尝都之。今淋山河正当官道，亦有黄山，并存之以备参考。

邾子城　在县西百二十里。楚宣王伐邾，俘其民，徙其君居此，故名。汉衡山王吴芮尝都之。吴赤乌二年，陆逊筑城。今遗址尚存，名“旧州城” ，俗呼为“新州。” 古有文王庙，祀芮及其将列侯梅𫓶，今废。

黄歇垒　，在县北十五里。即永安城，楚黄歇所都。隋置永安郡于此。一呼女王城。或谓楚王封其女之地，遂城而居之。一作“吕王城。”

大乘山土城　在阳逻下十里城林铺上有古迹，饶益寺遗址。傍有古城，不审何代，相传即王孟威啸聚之所，有古井。明嘉靖末，邑人吕禧浚得断碑，中为元伯颜记。

西阳城　，在县东南三十里。汉旧县，属江夏郡，魏为重镇。太和中，吴扬言欲田江北，豫州刺史满宠度其必袭西阳，先为之备。孙权闻之，遂还。晋为弋阳郡，即此。

木兰废县　在县西。本梁梁安县。北齐置湘州。隋初，别置廉城县，寻废。后改梁安为木兰，属黄州。唐省入黄冈。

武矶山　在阳逻镇，北临大江。后汉黄祖屯阳逻，蒐武其上。

王墓山　，在县北一百十五里。元伯颜下江南，有碑文云：“王孟威者，晋永嘉末人，因乱率众啸聚，自称将军。有二女姚英、月。英整绣提戈，以与关朔战，败，遂妻焉。后孟威死，葬于此。”

大崎山　，距县东北百六十里。山势巃嵷，飞瀑下注。上有寺曰“能仁”，创自贞观。寺前有涧，寺南有古桥，西盼有道人石，涧水下注，僧多瘿，或谓涧水之毒。西南为留云洞，俗讹为刘婆岩，相传前代避兵于此。寺上十里为龙王庙，龙井在焉。石亭方丈，每遇旱雩刺龙取水辄应。去大崎十里为小崎山，岩壑木石更奇。南有飞来石，其下石柱，推之可转而不仆。或云唐元结号崎。子以此结隐，居武黄间。洞即飞云三洞。聚宝山　在城北二里，产小石，光莹类玛瑙，苏子瞻作《怪石供》，即此山石也。山有龙王庙、文昌阁、浮翠亭。后有泉甘美，名宝山泉。

柯山　在定惠院南。宋潘大临居此，称柯山人。张文潜谪黄，文集百卷，亦名《柯山集》。左有八大王坝，昔人以御后湖水涨。宋周肃王元俨屯兵其处，因名。苏文忠词谓“蔚柯山之葱蒨” ，即此。《府志》云：“近城可寻之景，惟赤壁柯山。”

香炉山　在阳逻北五里，以形名。元太弟忽必烈尝登此山，俯瞰大江。大江之北曰“武湖” ，武湖之东曰阳逻堡，其南岸即浒黄州镇。

金鸡山　在县北七十里。相传掘土有金鸡飞落小崎山鸡爬岭往飞西南十五里水次。今泽曰金鸡㲼，池曰金鸡坑；庙曰金鸡庙，岁时祀之。《府旧志》云：“元威顺王游猎至此，有诗曰：‘金鸡山下有金鸡，如何野店不闻啼？夜深呼起山神问，化作金乌东复西’。”

狮子岩　在道观河东，踞三十里，高五里，形如狮蹲，头尾四足甚备。绝巅狮口为洞壁甚奇，中堪布席。别有三教堂、七洞三泉在岩下里许。赤壁　在汉川门外，距城数武。宋苏轼游此作赋，遂指为吴魏鏖兵处。考《水经》及《方舆胜览》，皆谓之“赤鼻。” 或武昌樊口之上，当别有古战场。东坡之赋，姑借此以发摅其牢骚不平之气耶。上有大士阁，明崇祯乙亥流寇逼郊，众议此阁傍

城，恐寇凭之以瞰城内，因纵火焚焉。赵文敏所书《赤壁》二赋，石刻同毁，今所存惟东坡书《满庭芳》一词耳。又有无尽藏、羡江楼、文昌祠、水月亭、问鹤亭、东白亭、清风桥、共适轩，明末悉为寇毁。

皇清康熙间，知府于成龙重为修建，榜其堂曰《二赋》。

堂

伍洲　在县东南，与武昌刘郎洑相对。苏文忠云：“子胥奔吴，所从渡江处。” 旧有伍君祠及解剑亭，今废。

峥嵘洲　在赤壁山前。江半崛起，俗名得胜洲，晋刘毅破桓南郡处。郦道元《水经注》云：“冠军将军刘毅破桓南郡于此洲。”

武湖　去县百三十里，一名黄汉湖。汉黄祖守武昌时习水战，阅武于其中，因名。后宋谢晦走五湖，戍主生执之，即此地。

白龟渚　在赤壁山下。晋毛宝军，人有买一白龟者，养之，渐大，放江中。后宝以万人守邾，石虎遣子鉴等帅五万人来寇。城陷，军士及宝赴江死者甚众。养龟人堕水，觉有物，负之登东岸，乃所放龟也。明嘉靖间，知府郭凤仪石刻“白龟渚” 三大字。

夏隩　在城西南隅二里。宋明道间，夏竦守黄州，府治滨江，常苦风湍，不利泊舟。凿陂于临皋驿东，以纳水维缆，人皆便之。今洗马池其故陂也。

徐公洞　在县城西北赤壁后坡。其下有岩，今创水月庵。苏子瞻云：“非有洞穴，但山崦深邃耳。” 《图经》云：“是徐邈不知何时人，非魏之徐邈也。” 龙蟠矶　在县东南，隆起江中，周七十五尺，石势蜿蜒如龙，因名。黄邑，以武昌江岸为界，则矶属黄，上有大士阁。《太平御览武昌记》云：“世传龙蟠于此。” 梁庾信《哀江南赋》“龙蟠凤集之‘乡’” ，皆误也。

横江馆　在赤壁山南，晋蒯恩建。王濬破吴，封恩为龙骧将军，世其地。后于其处建梓潼阁，今废。杜牧诗“苔矶定属钓鱼郎” ，指此。

“斩巫驿　” 相传在临皋亭右。唐肃宗时，王玙以祷祀见宠得宰相。帝尝不豫，玙遣女巫乘传分祷天下名山大川，巫皆盛服，中人护领，所至干托州县，赂遗狼藉。时有一巫，美而艳，以恶少年数十自随，尤憸狡不法。驰入黄州。刺史左震晨至馆请事，门𫔎不启。震怒，破𫔎入，取巫斩庭下，悉诛所从少年，籍其赃，得十馀万，因遣还中人，玙不能诘，帝亦不加罪。黄人为之歌曰：“吾乡有鬼巫，惑人人不知。天子正尊信，左公能杀之。” 阳逻堡　，在县西百二十里。《春秋》为罗汭。三国时，汉约吴拒魏于此。又为宋夏贵王达与元伯颜鏖战之地。

沙洑口　，一作“沙芜口” ，一作“沙伍口” ，在县北一百四十里。

海棠桥　在城北，桥侧多海棠，故名。宋秦观尝醉卧此桥，留词其上，今废。

黄泥坂　在清淮门外二里许。苏子瞻与二客过从处。明嘉靖间，知府郭凤仪建一盼亭，今废。龙丘　，在县东百二十里。陈季常号“龙丘居士” 以此。元至正间，丘、黄、萧三姓自豫章徙居，因名三家店。东隅为元参知政事董敬中宅，别构百尺楼于团湖中。明刘伯温尝驻节旬日。南隅有濯锦池，俗传为晋石崇遗迹。北三里为慈悲塔，苏子瞻每与季常游憩之所。西三里柳子港，即古举水，《春秋》所谓“柏举” 是也。由龙丘至阳逻堡，内有九关，刘毅追桓元所经。

定惠院　在城东清淮门外。苏子瞻以元丰三年二月至黄，寓居于此。绕舍皆茂林修竹，荒池蒲苇。颙师于竹下开啸轩以居东院，杂花满山，有海棠一株，为子瞻手植，因作《海棠诗》，后手书“开啸” 二字勒石。下有快哉亭，前有海棠轩，后有洗墨池。南门内亦有洗墨池，又扪腹轩、睡足堂、文忠祠，其他亭树桥塘甚具。近圮，县令茅瑞征查复堂前侵地，修筑“啸台”

祭风台　在县东南三里许。有七星塘，塘东岸有小阜，世传诸葛亮祭风所筑，或云韩琦筑，皆不可考。

钓鱼台　在县北一百六十里紫潭河东岸石生奇异，上有渔人坐钓迹台下，游鱼出入，人不能取。俗传“姜太公钓此。” 其山巅石甚险，昔人筑寨于上以拒寇。今址犹存。

天舟　去县一百二十里曰龙冈山。故老云，“有掘地得龙骨者，因名。” 上有眠云庵。东阜石名天舟，状如舴艋。《道观河》经其麓，夏秋水暴至，行旅苦之。

琴台　在三江口。宋昇明间，司空柳世隆于西阳城列三层舰，溯流而进。降刘攘败，沈攸之尝于此鼓琴，世称“柳公双琐。” 柳自云：“马稍第一，清谭第二，弹琴第三。” 今废。后改建守备司行署。洗墨池　在县治西南，为苏文忠洗墨处。至今春夏之交，泉涌如墨色，内有苏文忠祠。明末兵毁。

皇清康熙间，通判宋荦置亭浚池，移建“雪堂”、“竹楼”，祀

王元之、苏子瞻、张文潜、秦少游四先生。旧有赵文敏书“洗墨池” 三字石刻，为居民移置阶砌。修建时清出嵌壁间。

节渡石　在县东南江中。郦道元《水经注》云：“广百步，高六丈，武昌分界，有状如人迹。” 俗传吴王女嫔居江北，约有魏寇至，则鸣鼓相应，女醉，屡伐鼓以为寇也。后寇至鸣鼓而吴不应，女遂奔吴，此其遗迹。又云：“伍贠去楚入吴，无济者，得渔父接渡于此。”

铁石　有九，散布一字门内外。古谶谓“九铁镇黄州，万年永不休” ，不知何故。

落星　在马家凹七里塘，相近有落星如石居，民社于是。俗名“姬公祠” ，未详。

宝志塔　去城三十馀里，地名羊角冲，有志公塔，相传梁僧宝志遗蜕。今考宝志瘗骨塔在金陵，当别是一僧。

葛洪井　在元妙观，相传葛洪炼丹于此。“金甲井　” 在赤壁矶。宋绍兴间，浚得金甲二具，盖刘宋谢晦所投井也。傍有古墓，相传即晦葬处。

“苏公暗井　” 今在县学，古迹湮没，苏始浚出，有《浚井诗》，载《艺文》。

吴公井　，在县西北一百八十里，亦应澍凿。《府旧志》云：“按《吴公传》，自阳逻至桃花，地高难得水处，开井十九口。” 未知孰是。

君子泉　近赤壁。宋通判孟震有贤德，时称孟君子。庭中有泉，因以名之。苏子由为铭，子瞻为跋，黄鲁直为诗。一云故在栖凤街，今仓巷。《府旧志》云：“弘治间，推官罗翰因修城得泉，建小亭刻石。”

杏泉　在岐亭杏花村，有杏林、杏泉，皆陈季常隐居处。旁为苏步桥，子瞻与季常游宴其上。考苏以元丰三年谪黄，先至岐亭访陈，为留五日。明年正月再往，泛舟而还。又岐亭监酒胡定之载书万巷，苏借观焉。

河东书院　在县治东。宋天圣中，洛人大中大夫程珦任黄陂尉，秩满不能去，遂家焉。生二子：颢、颐于官舍，是为明道、伊川二先生。宝祐间，覃怀、李节守黄，为建书院，明广为七贤祠，今废。快哉亭　在县南。宋清河张梦得建。苏子瞻扁曰“快哉。” 又为作词，末句云：“一点浩然气，千里快哉风。” 其弟子由作记。

四望亭　即高寒楼，在县西南高埠。《府旧志》云：在雪堂南。唐太和中，刺史刘应之建亭。李绅记。宋张激摄令日，更为楼，摘杜诗“玉山高并两峰寒” 之句，名曰高寒楼。陆放翁云：坡西竹林，古氏故物，号南坡。今残伐无几，地亦不在古氏矣。明为南楼，今废。《府旧志》又云：“疑今一字门西城高处是其址。”

会远亭　在县北

如画亭　在县东高阜，宋王禹偁建，即旧东阁址，今废。或云：“晋陶侃登眺于此” ，为县学巽峰，久颓。

春草亭　在县东南，宋韩琦建，今安国寺傍有相隐桥、读书堂，皆公遗迹，今并废。又毕少董尝藏有《东坡醉墨》云：“今日与数客饮，而纯臣适至，无以佐酒。西邻耕牛适病足，乃以为脔饮。既醉，遂从东坡之东直出，至春草亭而归，时已三鼓矣。” 所谓春草亭，乃在郡城之外，是与客饮私酒，杀耕牛，醉酒逾城，犯夜而归。又不知“纯臣” 者是何人也。

遗爱亭　在安国寺白莲池前。宋元丰中，徐猷为守，有善政，尝同苏轼饮于亭。猷既去，轼以名亭，而巢糓为之记。明弘治己未重建，在县南“居士亭　” ，苏轼建。

临皋亭　在县南，濒江乃古之回车院也。苏轼曾寓居，尝曰：“亭下大江，半是峨嵋雪水。” 为筑南堂于此，久废。又尝与朱康叔云：迁居江上临皋亭，甚清旷。风晨月夕，杖履野步，酌江水饮之，皆公恩庇之馀波。后有某宰相生于其中，改名临皋馆。《府旧志》云：“秦桧父官于黄，生桧于亭，改为馆，建瑞庆堂。” 又云：“宋王元之为许” 瑞夫建，后为“临皋驿” ，建“三江口守备司” 公署，今废。

“临江亭　” 在赤壁旁，晁补之有诗。

览胜亭　在治北城上。明弘治间建。万历初，知府潘允哲增修。

浮春亭　在赤壁，临邑邢侗题，用杜工部“赤壁浮春暮” 之意。

问鹤亭　一名“横鹤” ，在赤壁东坡之祠前。又清风桥南有亭曰“梦鹤。”

《东白亭　》“今废。”

水月亭　“在赤壁矶” ，今废。

息肩亭　在赤壁山下。邑人何杰砌石路一里，作亭其上。

医俗亭　“在啸轩” 下，今废。

君子亭　在定惠院南，今废。

浮翠亭　在聚宝山前，邑人王同复刱，有《弘化庵》。

一盼亭　，在黄泥坂，知府郭凤仪建，用长公《黄泥坂词》中语，今废。壁立亭　，在府内，同知陶允宜建，今废。

涵虚亭　：“在府内。” 通判汪廷元建，今废。

四顾亭　在新州，今废。

睡足堂　无考。或云在县内。宋王禹偁建。取杜牧之《忆黄州》诗“平生睡足处，云梦泽南州” 语。相隐堂　在县西北。宋庞籍尝为黄州司理参军，守夏竦称有宰相器，竟如言。后人为建堂于治内。今废。

一枝堂　在城内，宋时建堂，有大梅花一株，取一枝向暖之义，今不知何地，疑即东坡梅是也。《府志》云：“知府郭凤仪重建洗墨池旁，今废。” 寒碧堂　在县东门外，宋何颉之兄弟作此堂以待苏轼，轼为画石竹于壁，及赋诗赠之。南堂　长公建，尝柬蔡景繁云：“近葺小屋，强名南堂。” 为赋五绝。又《清波杂志》云：“尝见黄冈刻东坡” 墨迹一帖，云：“新居在大江上，风云百变，足娱老人。” 有一书斋，名《思无邪斋》。

文酒堂　在府治内。知府郭凤仪建，今废；“万仞堂　” 在赤壁，今废。

清晖堂　“在府治内” ，今废。

竹楼　故址在城西北隅，与月波楼通。明在县治西，府治仪门外之右。宋王禹偁建，有记。今废。月波楼　在县西北城上，王禹偁建。或云“今汉川门城楼” ，其址也。

镜心楼　在县东北一百四十里团湖中。元董仁辅建。龙仁夫有对句云：“水光天上下，楼影日东西。” 今楼废，石柱存。

御书楼　在县西一百八十里。元帝书“西山” 二字赐隐士吴应澍，因建楼。今址存。

涵辉楼　在县西。宋状元张安国书其额曰“无尽藏。” 楼后有坐啸堂及无倦、味道二斋，今废。韩琦诗曰：“临江三四楼，次第压城首。烟光遍轩楹，波影撼窗牖。” 是也。

栖霞楼　在县西南。宋李显守黄时建。孙载诗：“地据淮西尽，江吞石壁宽。” 长公诗：“黄州在何许？与子上栖霞。” 又其客诗云：“霁容天在水，春色柳藏桥。” 长公易“春色” 为春态。又苏有词云：“小舟横截春江上，卧看翠壁红楼起。” 谓此楼也。

鸿轩　今不知何地，或云在县内。宋张耒初谪监黄州酒税，继为倅为守，凡三至黄，建鸿轩以居，有记。按《总志》，景陵县北亦有鸿轩，侧植蔷薇。张有《别鸿轩》诗：“他日若问鸿轩人，轩下蔷薇应解语。”

壁阴轩　宋黄鲁直甥洪刍为黄州酒正，榜其所居，鲁直铭之。

《啸轩　》宋颙师为苏轼建，今废。

来云轩　在府清军厅公署，今废。

扪腹轩　今废

拭目轩　“在定惠院” ，今废。

“共适轩　” “在赤壁” ，今废。

赵氏园　：《志林》载：“元丰七年二月一日，东坡居士与徐得之、参寥子步自雪堂并柯池，入乾明寺，观竹林，谒乳母任氏墓。徐至茶圃，遂造赵氏园” ，“探梅堂，至尚氏第，观老枳偃蹇如龙蛇形。憩定惠僧舍，饮茶，游任公亭、师中庵，乃归，且约后日携酒寻春于此。”

韩氏园　在东门外。东坡尝东潘彦明云：“韩氏园亭曾兴葺乎？若果有亭榭佳者，可以小图示及，当为作铭写碑。” 又《志林》载：元丰七年三月初三日晚，步出城东，入何氏韩氏竹园，遂置酒竹阴下。

尚氏园　，考《东坡图》，在柯丘南。《志林》载：东坡云：“尚所居，竹林花木皆可嘉。” 醉卧阁上，稍醒，闻坐

客崔成老弹《雷琴》，悲风晓角铮铮然，意谓非人间也。

“废花园　” 即“花园铺。” 陶安有诗。

《梦泽园　》“邑人” 王廷陈居之。

柯山园　邑人王廷轨读书处。有葱蒨堂、悠然楼、三雅轩、香雪台、江雨亭、酒隐堂、凭香阁、苍苍阁、金粟亭。又《萟兰亭》为楚中丞陈题；《观稼亭》为郡守范可奇题。

雪堂老梅　在城东南。苏子瞻谪黄二年，故人马正卿为守，与故营地数十亩，躬耕其中，是为东坡筑垣作室。落成时大雪，因名“雪堂” ，绘雪于四壁。以《东坡图》考之，堂前有细柳浚井，西有微泉小桥，堂下有元修菜、桃、花茶、橘秔、枣栗、松桑陂塘。又有居士亭，在堂之上。越七年移汝州，遂以堂付潘大临兄弟居焉。党禁起，毁堂其后，邦人属道士季斯立重建。元季毁。明洪武戊申展筑郡城，旧址遂在城内，今县学其基也。弘治间改建于府治东隅，与竹楼对峙。子瞻尝于雪堂前手植一梅，大红千叶，一花三寔，至嘉靖后始枯。知府郭凤仪摹形于郡斋之石，今置赤壁。又知府潘允哲少时偶拾一古铜章，上篆“雪堂” 二字，后果守黄依其文书匾于堂。。